Hory (UH/SN). Při najrjeńšim słónčnym wjedrje a z wulkim wjeselom wšitkich wobdźělenych skónči so wčera 13. cyłoněmske zetkanje městow a wsow z mjenom Hory na Horach w gmejnje Halštrowska Hola. Po wšej Němskej je wosom městow a gmejnow kaž tež dalšich 17 wjesnych dźělow z tymle mjenom. Za tajki fenomen dyrbiš so bliže zajimować, myslachu sej iniciatorojo a organizowachu 1995 prěnje tajke zetkanje, kotrež so stajnje na podlěšenym kóncu tydźenja po Božim spěću w dwulětnym rytmusu wotměwa. „Kóžde zetkanje dopokazuje, zo bě tale ideja złoto hódna“, wuzběhny wjesnjanosta Halštrowskeje Hole Dietmar Koark (CDU), kiž sam na Horach bydli, minjeny štwórtk na witanju.
szl_Latn